CELEX: 62021TN0629
Language: el
Date: 2021-09-29 00:00:00
Title: Υπόθεση T-629/21: Προσφυγή της 29ης Σεπτεμβρίου 2021 — Ereğli Demir ve Çelik Fabrikaları κ.λπ. κατά Επιτροπής

22.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 471/59
            
         
      Προσφυγή της 29ης Σεπτεμβρίου 2021 — Ereğli Demir ve Çelik Fabrikaları κ.λπ. κατά Επιτροπής
      (Υπόθεση T-629/21)
      (2021/C 471/84)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Ereğli Demir ve Çelik Fabrikaları TAŞ (Κωνσταντινούπολη, Τουρκία), İskenderun Demir ve Çelik AŞ (Payas, Τουρκία), Erdemir Çelik Servis Merkezi Sanayi ve Ticaret AŞ (Gebze, Τουρκία) (εκπρόσωποι: J. Cornelis και F. Graafsma, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2021/1100 της Επιτροπής, της 5ης Ιουλίου 2021, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων πλατέων προϊόντων θερμής έλασης από σίδηρο, μη κραματοποιημένο χάλυβα ή άλλο κραματοποιημένο χάλυβα καταγωγής Τουρκίας (ΕΕ 2021, L 238, σ. 32)· και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα των προσφευγουσών.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση του άρθρου 2, παράγραφος 10, στοιχείο ι', του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (1), διότι η καθής διεξήγαγε μη απαιτούμενη μετατροπή νομίσματος. Επιπλέον, οι προσφεύγουσες ισχυρίζονται ότι η καθής παρέβη το άρθρο 2, παράγραφος 10, εισαγωγική φράση, καθώς και το άρθρο 2, παράγραφος 5, εισαγωγική φράση, του κανονισμού (ΕΕ) 2016/1036, διότι το κόστος δεν υπολογίσθηκε με βάση τα στοιχεία που τηρούν οι προσφεύγουσες.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 2, παράγραφος 10, στοιχείο ι', του κανονισμού (ΕΕ) 2016/1036 και του άρθρου 2.4 της συμφωνίας αντιντάμπινγκ του ΠΟΕ καθώς και παραβίαση της αρχής της χρηστής διοίκησης, διότι η καθής απέρριψε την προσαρμογή για κέρδη και ζημίες αντιστάθμισης.
               
            
                  3.
               
               
                  Με τον τρίτο λόγο προβάλλεται παράβαση των άρθρων 2, παράγραφος 5, 2, παράγραφος 6 και 2, παράγραφος 10, εισαγωγική φράση, του κανονισμού (ΕΕ) 2016/1036, διότι η καθής προέβη σε διπλό υπολογισμό ορισμένων εξόδων πώλησης και γενικών και διοικητικών εξόδων για τις εγχώριες πωλήσεις της Isdemir μέσω της Erdemir.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 2, παράγραφος 6, του κανονισμού (ΕΕ) 2016/1036 και του άρθρου 2.2.2 της συμφωνίας αντιντάμπινγκ του ΠΟΕ, διότι η καθής απέκλεισε από τα έξοδα πώλησης και τα γενικά και διοικητικά έξοδα τα συναλλαγματικά κέρδη και τις ζημίες.
               
            
         (1)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21).